Swaar vonnis vir twee wat bejaarde egpaar vermoorArgieffoto Twee mans wat skuldig bevind is aan die moord op ŉ bejaarde egpaar is Vrydag in die Vryheid-hooggeregshof tot twee lewenslange tronkstraf elk gevonnis. Maj. Thulani Zwane, ŉ polisiewoordvoerder van KwaZulu-Natal, het Saterdag gesê Khulekani Vezi (33) en Muzikawubongwa Hlatshwayo (47) is albei vroeër skuldig bevind aan die moord op Thumela Nkosi (80) en sy vrou Agnes (75). “Die bejaarde egpaar was op 24 April 2012 by hul huis in Kwangwanya, Paulpietersburg toe die mans hulle aangeval het,” het Zwane gesê. “Die egpaar is aangerand en met ŉ skerp voorwerp gesteek. Albei slagoffers is op die toneel dood.” Vezi en Hlatshwayo het die egpaar se juwele gesteel en van die toneel gevlug. Die polisie het hulle kort na die moorde in hegtenis geneem.